ফরিদপুর : রাজবাড়ীর গোয়ালন্দ পয়েন্টে পদ্মা নদীর পানি বৃদ্ধি অব্যাহত থাকায় জেলার ফরিদপুর সদর, চরভদ্রাসন ও সদরপুর উপজেলার পদ্মা, কুমার ও আড়িয়াল খাঁ নদ সংলগ্ন চরাঞ্চলের নতুন নতুন এলাকা প্লাবিত হয়েছে। শুক্রবার পর্যন্ত তিন উপজেলার বিভিন্ন এলাকার প্রায় ১০ হাজার পরিবার পানিবন্দি হয়ে পড়েছে। এছাড়া বেশ কয়েকটি সড়ক প্লাবিত হওয়ায় চলাচল ব্যাহত হচ্ছে। প্লাবিত হওয়ায় ৪৩টি প্রাথমিক বিদ্যালয় বন্ধ ঘোষণা করা হয়েছে। ফরিদপুর পাউবো সূত্রে জানা গেছে, গত ২৪ ঘণ্টায় গোয়ালন্দ পয়েন্টে পদ্মা নদীর পানি ১৪ সেমি বৃদ্ধি পেয়ে শুক্রবার সকালে বিপৎসীমার ১০৬ সেমি ওপর দিয়ে প্রবাহিত হচ্ছে। ফরিদপুরের সিভিল সার্জন ডা. অরুণকান্তি বিশ্বাস জানান, বন্যা পরিস্থিতির মোকাবিলার জন্য জেলায় মোট ২৫৩টি মেডিক্যাল টিম প্রস্তুত রয়েছে।